b'\n_START_ARTICLE_\nVetrinj\n_START_PARAGRAPH_\nVetrinj (nem\xc5\xa1ko Viktring) je naselje in trinajsti okraj Celovca, glavnega mesta avstrijske zvezne de\xc5\xbeele Koro\xc5\xa1ke._NEWLINE_Okraj Vetrinj, ki le\xc5\xbei na dvojezi\xc4\x8dnem obmo\xc4\x8dju na Celov\xc5\xa1kem polju, se raprostira na mo\xc4\x8dvirni ravnici ob Vrbskem jezeru na povr\xc5\xa1ini 18,67 km\xc2\xb2 in po podatkih iz leta 2006 \xc5\xa1teje 7536 prebivalcev._NEWLINE_Naselje Vetrinj s pribli\xc5\xbeno 4000 prebivalci le\xc5\xbei pribli\xc5\xbeno 6 km ju\xc5\xbeno od Celovca. Kraj je znan po poslopju nekdanjega cistercijanskega samostana, ki ga je odpravil Jo\xc5\xbeef II. V samostanu je v 14. stoletju bival opat Janez Vetrinjski, ki je opisal obred ustoli\xc4\x8denja vojvod na Gosposvetskem polju._NEWLINE_Na Vetrinjskem polju se je po koncu vojne maja 1945 izoblikovalo tudi begunsko tabori\xc5\xa1\xc4\x8de, kamor so se pred jugoslovansko armado umaknili civilisti in pripadniki kvizlin\xc5\xa1kih enot iz Jugoslavije (\xc4\x8detniki, usta\xc5\xa1i, hrva\xc5\xa1ki domobrani in belogardisti). Iz tega tabori\xc5\xa1\xc4\x8da so Britanci v Slovenijo (takrat Jugoslavijo) vrnili pripadnike voja\xc5\xa1kih formacij, ki so nato ve\xc4\x8dinoma kon\xc4\x8dali kot \xc5\xbertve povojnih pobojev (glej tudi: vetrinjska prevara). Tabori\xc5\xa1\xc4\x8de samo je nato obstajalo do 1950.'